Apklausos “Duomenų bazės Vilniaus kolegijoje” analizė

Anketa skambėjo labai paprastai: “Duomenų bazės Vilniaus kolegijoje”. Anketa buvo publikuota 2015 m. balandžio 23 d. Paskutinis atsakymas fiksuotas gegužės 31 d. Taigi apklausa truko šiek tiek virš mėnesio. Anketa buvo elektroninėje formoje. Jos nuoroda buvo patalpinta kolegijos fakultetų internetinėse svetainėse bei išplatinta į bendrą atskirų grupių elektroninį paštą.

Iš viso užpildyta 308 anketų. Iš atsakiusiųjų buvo 213 moterų ir 95 vyrai. Taigi moterų daugiau nei dvigubai. Vidutinis respondentų amžius 23,3 metai. Buvo apklausti tik studijuojantieji Vilniaus kolegijoje. Dėstytojai ir kitas kolegijos personalas į apklausą nebuvo įtraukti.

4. Pagal studijų formą nuolatinėms studijoms save priskyrė 231 studentas, o ištęstinėms – 74 (3 studijuojantieji savęs nepriskyrė jokiai studijų formai).

Kai kurie studentai studijuoja keliuose fakultetuose ir/arba kelias specialybes vienu metu. Todėl respondentų skaičius ir fakultetų skaičius, o taip pat specialybių skaičius, kurias studijuoja studentai skiriasi. Taip pat studentas gali studijuoti ir keliuose kursuose vienu metu. Todėl studijuojančiųjų skirtinguose kursuose skaičius taip pat yra skirtingas lyginant su studentų skaičiumi.

6. Buvo apklausti visų kolegijos fakultetų studentai (Vilniaus kolegijoje yra septyni fakultetai). Tačiau skirtingų fakultetų studentų aktyvumas atsakant į anketų klausimus buvo labai skirtingas. Aktyviausias fakultetas buvo Ekonomikos (95 studentai), antroje vietoje – Elektronikos ir informatikos (83), trečioje – Agrotechnologijų (49); toliau seka Verslo vadybos (45), Menų ir kūrybinių technologijų (22), Sveikatos priežiūros (12) bei Pedagogikos (4).

5. Iš užpildžiusiųjų anketas I-ame kurse studijuoja 130 studentų, II-ame – 78, III-iame – 80, IV-ame – 24.

7. Kolegijoje galima išskirti ir aktyviausias specialybes pagal respondentų skaičių. Aktyviausi buvo studentai iš Ekonomikos fakulteto, studijuojantieji Buhalterinę apskaitą (43), antroje vietoje – Programų sistemos iš Elektronikos ir informatikos fakulteto (31), trečioje – Bankininkystė iš Ekonomikos fakulteto (23). Kiti iš daugiau atsakiusiųjų pasiskirsto taip: Kompiuterių technika (18) Informacijos sistemos (16) Finansai (16) Cheminė analizė (15) Veterinarija (14) Maisto technologija (13) Telekomunikacijos (12) Kultūrinės veiklos vadyba (12) Investicijos ir draudimas (11) Įstaigų administravimas (10) Tarptautinis verslas (10).

Kas lėmė skirtingą atskirų fakultetų aktyvumą galima tik numanyti. Kai kuriuose fakultetuose studentai turėjo praktiką. Tačiau, kadangi fakultetų puslapiuose skirtingose vietose buvo įdėta anketos nuoroda ir dar ta pati nuoroda išplatinta kiekvienam studentui elektroniniu paštu, tai galima daryti prielaidą, kad studentai vienu ar kitu būdu turėjo gauti informaciją apie platinamą apklausą. Gali būti, kad aktyvumas priklausė ir nuo laiko stygiaus, respondentų motyvacijos, veiklumo, empatijos, iniciatyvos ir kitų charakterio savybių.

8. Iš 308-ių apklaustųjų studentų beveik 80 % žino, kas yra mokslinė informacijos duomenų bazės. Likusieji (20 %) – ne.

9. Tik 62,7 % respondentų yra apsilankę Vilniaus kolegijos interneto svetainėje. Likusieji (37,3 %) – ne. Todėl nenuostabu, kad dalis jų nežino, kad yra duomenų bazės.

10. Paklausti, ar žino, kad biblioteka prenumeruoja prieigą prie visateksčių duomenų bazių, apie 60 % atsakė teigiamai. Likusieji (apie 40 %) atsakė neigiamai.

11. Ir tik apie 40 % atkreipė dėmesį į tai, kokios duomenų bazės yra siūlomos vartotojams kolegijos bibliotekos svetainėje.

12. Tačiau testuojamas nuo prenumeruojamų duomenų bazių sugeba atskirti tik 27,9 % studentų iš apklaustųjų.

13. O kuo skiriasi prenumeruojamos duomenų bazės nuo atviros prieigos duomenų bazių, žino 38 % studentai iš apklaustųjų.

14. Studentų taip pat buvo pasiteirauta, iš kur jie sužinojo, kad egzistuoja duomenų bazės. Daugiausiai jų nurodė, kad sužinojo iš dėstytojų (36,9 %), antroje vietoje – iš bibliotekininkų (22,1 %), trečioje – iš interneto (16 %), ketvirtoje – kolegijos bibliotekos interneto svetainės (11,5 %), penktoje – iš draugų (9,6 %). Kiti parašė, kad pasidomėjo patys, taip pat iš studentų atstovybės ir seniūno. Kai kurie nurodė ankstesnę mokslo įstaigą, kurioje studijavo. Taip pat buvo tokių, kurie apie duomenų bazes sužinojo atsakinėdami į pastarosios anketos klausimus.

15. Tų studentų, kuriems neteko naudotis duomenų bazėmis, buvo paklausta, kodėl jiems neteko to padaryti. 30,7 % atsakiusiųjų paminėjo, jog jie ieškojo informacijos kitur. 26,4 % pasakė, jog nemoka naudotis duomenų bazėmis. 21 % nežinojo, kad tokios bazės egzistuoja. 18,5 % duomenų bazėmis naudotis trukdo užsienio kalbos prastas mokėjimas. Dalis studentų nepatenkinti lėtais kolegijos kompiuteriais, todėl prie duomenų bazių nesijungia. Kiti negali prisijungti prie duomenų bazių būdami namuose. Vienas studentas pabandė ir, neradęs reikiamos informacijos, „daugiau nebegaišta laiko“.

16. Respondentams buvo užduotas klausimas, kokiomis duomenų bazėmis jiems teko naudotis. Daugiausiai studentų naudojosi EBSCO Publishing duomenų baze (126 studentai – 38,8 %), antroje vietoje – eBooks on EBSCOhost (81 studentas – 24,9 %), trečioje – Tylor & Francis (37 studentai – 11,4 %), ketvirtoje - EMERALD Management eJournals Collection (32 studentai – 9,8 %), penktoje - Euromonitor International/Passport (14 studentų – 4,3 %), šeštoje - Naxos Music Library (11 studentų – 3,4 %), septintoje - Credo Online Reference Service (6 studentai – 1,8 %). Keletas studentų atsakė, kad „naudojosi, tik neprisimena pavadinimo“. EBSCO duomenų bazės populiarumas kolegijoje neabejotinas. Ji yra universaliausia. Naxos Music Library ir Credo Online Reference Service dar yra naujai prenumeruojamos bazės (nuo 2015 m. sausio mėn.). Pagal tai, kiek studentų iš Menų ir technologijų fakulteto užpildė anketas ir kiek naudojasi Naxos Music Library baze, galima daryti išvadą, kad ji yra ir bus (jeigu bus prenumeruojama) naudojama dažnai.

17. Labiausiai studentams duomenų bazėse patinka tai, kad gali rasti daug informacijos vienoje vietoje (26 %). 24,7 % studentų privalumą įžvelgia ir tame, kad ten galima ieškoti kokybiškos mokslinės informacijos. Nemaža dalis iš apklaustųjų (16,8 %) džiaugiasi, kad duomenų bazėse galima surasti ir pilno teksto straipsnius arba knygas. Kai kurie kaip privalumą įvardija greitą paiešką (12,6 %). 10,3 % surinko „lengvos paieškos“ kriterijus. Paskutinėje vietoje (7,8 %) atsidūrė paieškos duomenų išsisaugojimo galimybė. Kai kurie studentai kaip privalumą išskyrė ir tai, jog duomenų bazėse pateikiama recenzuojama visatekstė informacija, kad ji yra patikima ir dalykiška, kad pateikiama naujausia informacija. Tačiau kai kurie kaip trūkumą įvardijo tai, kad „paieška dažniausiai bjauroka, informacijos per daug, labai sunku rasti tą, ko reikia“, arba „neįmanoma rasti medžiagos rūpimais klausimais“. Kai kurie iš viso nežino, kokie yra privalumai. Ir vienas studentas atsakė, kad „Visiška nesąmonė, nes viskas ko reikia yra knygose“.

18. 64,3 % apklaustųjų mano, kad naudojimasis duomenų bazėmis yra reikalingas jų studijų procese. 9,1 % nusprendė, kad tai yra visiškai nereikalinga. O 26,6 % galvoja, kad naudojimasis duomenų bazėmis yra mažai reikalingas.

19. Beveik trys ketvirtadaliai (76,3 %) respondentų norėtų mokymų apie naudojimąsi duomenų bazėmis. Vienas ketvirtadalis (23,7 %) – nenorėtų.

20. Atsakę teigiamai į pastarąjį klausimą pasiūlė, kokie tai turėtų būtų mokymai. Apie pusę (51,3 %) studentų norėtų specializuotų mokymų (skirtų konkrečios studijų krypties studentams). Dalis apklaustųjų (35 %) taip pat norėtų bendrų mokymų (skirtų didelei auditorijai). Apie penktadalis respondentų (13,1 %) norėtų individualių mokymų (pagal išankstinį susitarimą su lektoriumi). Vienas jų kaip alternatyvą pasiūlė išsamios instrukcijos atsiuntimą į elektroninį paštą.

21. Respondentų buvo paklausta ir apie tai, kokie trukdžiai juos lydėjo naudojantis duomenų bazėmis. Didžiausia jų dalis, beveik ketvirtadalis (24,1 %), nežinojo, kokiais būdais galima susirasti reikiamą informaciją. Nemažai daliai - 17,1 %, buvo sunku suvokti, ką jie skaito, nes straipsnis buvo užsienio kalba. 15,5 %-to tai, ką rado, netiko užduočiai atlikti. O 15,1 % nerado informacijos jiems reikalinga kalba. 13,1 % rasta informacija buvo per sudėtinga. Toks pats procentas parašė, kad norėjo duomenų baze pasinaudoti ne iš kolegijos kompiuterio, tačiau negalėjo prisijungti. Vienam iš apklaustųjų informacijos pasirodė per mažai.

22. Paklausti apie tai, kokiomis kalbomis studentai gali skaityti profesinę literatūrą, daugiau nei pusė nurodė anglų kalbą (54.7 %), antroje vietoje pagal kalbos mokėjimą figūruoja rusų kalba (29.5%), trečioje – lenkų kalba (8.8 %). Vokiečių kalba gali skaityti 2.2% respondentų. Keletas žmonių gali skaityti prancūzų kalba, vienas – ispanų, vienas – italų kalba. Kai kurie gali skaityti rusiškai „iš bėdos“.

23. Studentų taip pat buvo pasiteirauta, ar jiems dėstytojai siūlė naudotis duomenų bazėmis. Trečdaliui studentų (33,1 %) dėstytojai siūlė naudoti duomenų bazes. Penktadaliui studentų (26,4 %) dėstytojai tik užsiminė apie jas. 22,9 % dėstytojai nesiūlė naudotis duomenų bazėmis. 15,8 % studentų dėstytojai reikalavo naudoti duomenų bazes atliekant užduotis.

24. Kitas anketos klausimas prašė nurodyti dalykų dėstytojų skaičių, kurie siūlė naudotis duomenų bazėmis. Nuo 1 iki 5 dėstytojų naudotis duomenų bazėmis siūlė 201 studentui. Nuo 6 iki 10 dėstytojų naudotis duomenų bazėmis siūlė 17 studentų. Virš 10 dėstytojų naudotis duomenų bazėmis siūlė 4 studentams. O 69 studentai pažymėjo, kad naudotis duomenų bazėmis jiems nepasiūlė nei vienas dėstytojas. 5 studentai parašė, kad pasinaudoti duomenų bazėmis jiems siūlė tik vienas dėstytojas. Vienas studentas iš viso neprisimena, ar jam dėstytojas siūlė naudotis duomenų bazėmis.

25. Anketoje buvo užduotas klausimas ir apie tai, kokiomis temomis studentai ieškojo informacijos. Daugiausiai informacijos buvo ieškoma vadybos tema apskritai (25 atsakymai). Taip pat iš dažniausiai pasitaikančių ieškomų temų buvo chemija (6 atsakymai), verslo vadyba (5 atsakymai), makroekonomika (5 atsakymai), sociologija (4 atsakymai), anglų kalba (4 atsakymai), ekonomika (3 atsakymai), duomenų bazių projektavimas (2 atsakymai), informacijos valdymas (2 atsakymai), medicina (2 atsakymai), agrotechnologija (2 atsakymai), konkurencija (2 atsakymai), psichologija (2 atsakymai), komunikacija (2 atsakymai), rinkodara (2 atsakymai), kultūros vadyba (2 atsakymai), aprangos dizainas (2 atsakymai). Kitos temos buvo nurodytos po vieną kartą.

Devyni studentai nurodė, jog ieškojo informacijos baigiamajam darbui arba kursiniam rašyti. Keturi studentai informacijos ieškojo praktikai.

26. Studentams ne visada pavyksta susirasti informaciją duomenų bazėse. Tokių yra net 54,7 %. 22,9 % nurodė, kad jiems informaciją pavyko susirasti visada. Ir 22,4 % - kad niekada nepavyko susirasti reikiamos informacijos.

Išvados:

* Dalis studentų nežino, kas yra ir kokios yra duomenų bazės, todėl įvairiais būdais juos reikia su jomis **supažindinti**;
* Kai kurie jų mano, kad naudotis jomis nėra būtinybės, todėl reikėtų sugalvoti, kaip studentus **sudominti**. Informuoti apie galbūt mažai žinomus privalumus;
* Beveik trečdalis studentų visai nemoka arba ne visiškai moka naudotis duomenų bazėmis. Taigi **išsamesnis supažindinimas kaip naudotis** jomis būtų neabejotinas;
* Didelė dalis studentų norėtų skirtingos rūšies mokymų, todėl galima būtų pagalvoti apie **integruotus** įvairių rūšių **mokymus**;
* Gali būti, kad atskirų fakultetų **dėstytojai** skirtingai pateikia studentams informaciją apie duomenų bazes. Biblioteka šiuo atžvilgiu taip pat galėtų jiems skirti dėmesį;
* Pagrindinė išvada – reikalinga **didesnė** duomenų bazių **sklaida**.